b'\n_START_ARTICLE_\nNicolai J\xc3\xb8rgensen (fodboldspiller, f\xc3\xb8dt 1991)\n_START_SECTION_\nTidligere karriere\n_START_PARAGRAPH_\nJ\xc3\xb8rgensen begyndte sin karriere som ungdomsspiller hos Grantoften IF, skiftede videre til Skovlunde IF og via et l\xc3\xa6ngere ophold i AB kom han Br\xc3\xb8ndby IF for senere igen at slutte sig til AB. Hos AB spillede han ogs\xc3\xa5 et enkelt \xc3\xa5r som senior inden skiftet i 2010 til Bayer Leverkusen.\n_START_SECTION_\nBayer Leverkusen\n_START_PARAGRAPH_\nHan skiftede til Bayer Leverkusen under deres f\xc3\xb8r-s\xc3\xa6son tr\xc3\xa6ningslejr i juli og underskrev en fem\xc3\xa5rig kontrakt med klubben den 12. juli 2010. Han fik Bundesligadebut i en kamp mod Borussia M\xc3\xb6nchengladbach s\xc3\xb8ndag den 29. august 2010, men p\xc3\xa5 grund af manglende spilletid blev han udlejet til Kaiserslautern i december 2011._NEWLINE_Nicolai J\xc3\xb8rgensen blev den 9. december 2011 udlejet til det tyske hold Kaiserslautern p\xc3\xa5 en 18 m\xc3\xa5neder lang lejeaftale. J\xc3\xb8rgensen fik sin debut for 1. FC Kaiserslautern den 21. januar 2012, da han blev skiftet ind i stedet for Konstantinos Fortounis efter 63 minutter i 0-0-kampen mod Werder Bremen.\n_START_SECTION_\nFC K\xc3\xb8benhavn\n_START_PARAGRAPH_\nI sommeren 2012 blev han udlejet til FC K\xc3\xb8benhavn fra Bayer Leverkusen. Aftalen var g\xc3\xa6ldende for hele s\xc3\xa6sonen 2012/2013, men blev allerede i september \xc3\xa6ndret til en permanent aftale, hvor FC K\xc3\xb8benhavn valgte at udnytte deres k\xc3\xb8bsoption og hentede J\xc3\xb8rgensen til klubben p\xc3\xa5 en fire-\xc3\xa5rig aftale. Han debuterede for klubben i s\xc3\xa6sonpremiere mod FC Midtjylland. Nicolai J\xc3\xb8rgensen scorede sit f\xc3\xb8rste m\xc3\xa5l for FCK den 8. august 2012, da han scorede i 3-2 sejren over Club Brugge i Champions League-kvalifikationen._NEWLINE_J\xc3\xb8rgensen opn\xc3\xa5ede succes for FCK, hvor han spillede 137 kampe, hvori han scorede 51 m\xc3\xa5l inden han i juni 2016 blev solgt til den hollandske klub Feyenoord.\n_START_SECTION_\nFeyenoord\n_START_PARAGRAPH_\nDen 17. juni 2016 blev det offentliggjort, at J\xc3\xb8rgensen havde skrevet en fem-\xc3\xa5rig kontrakt med Feyenoord, hvor han fik tildelt tr\xc3\xb8je nr. 9. Han fik hurtigt succes i sin nye klub, hvor han i sin debutligakamp 5. sugust samme \xc3\xa5r scorede et af holdets m\xc3\xa5l i udesejren p\xc3\xa5 0-5 over FC Groningen. Den 12. marts 2017 scorede han sit f\xc3\xb8rste hattrick i sejren p\xc3\xa5 5-1 over AZ Alkmaar og n\xc3\xa5ede dermed op p\xc3\xa5 forel\xc3\xb8big 18 m\xc3\xa5l i s\xc3\xa6sonen.\n_START_SECTION_\nLandsholdskarriere\n_START_PARAGRAPH_\nHan blev den 4. oktober 2010 for f\xc3\xb8rste gang udtaget til A-landsholdet, efter flere kampe p\xc3\xa5 ungdomsholdene. Han blev udtaget til EM-kval-kampen mod Portugal. Den 11. november 2011 fik Nicolai J\xc3\xb8rgensen debut for det danske fodboldlandshold i venskabskampen mod Sverige._NEWLINE_Nicolai J\xc3\xb8rgensen scorede sit f\xc3\xb8rste landskampsm\xc3\xa5l d. 14 november 2015 mod Sverige i det 79. minut efter et hj\xc3\xb8rnespark i et 1-2 nederlag.'